CELEX: 32016D0017
Language: et
Date: 2016-01-07 00:00:00
Title: Komisjoni rakendusotsus (EL) 2016/17, 7. jaanuar 2016, millega lubatakse Ühendkuningriigil keelata oma territooriumil vastavalt nõukogu direktiivile 2002/53/EÜ ühtsesse põllukultuuride sordilehte kantud kanepisordi turustamine

8.1.2016   
            
            
               ET
            
            
               Euroopa Liidu Teataja
            
            
               L 5/7
            
         KOMISJONI RAKENDUSOTSUS (EL) 2016/17,
   7. jaanuar 2016,
   millega lubatakse Ühendkuningriigil keelata oma territooriumil vastavalt nõukogu direktiivile 2002/53/EÜ ühtsesse põllukultuuride sordilehte kantud kanepisordi turustamine
   (Ainult ingliskeelne tekst on autentne)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 13. juuni 2002. aasta direktiivi 2002/53/EÜ ühise põllumajandustaimesortide kataloogi kohta, (1) eriti selle artiklit 18,
   ning arvestades järgmist:
   
               (1)
            
            
               Kooskõlas direktiiviga 2002/53/EÜ avaldab komisjon Euroopa Liidu Teataja C-seerias ühtse põllukultuuride sordilehe, (2) mis sisaldab teatavaid kanepisorte.
            
         
               (2)
            
            
               Euroopa Parlamendi ja nõukogu määruse (EL) nr 1307/2013 (3) artikli 32 lõikega 6 on ette nähtud, et vältimaks toetuse maksmist ebaseaduslike põllukultuuride puhul on kanepi tootmiseks kasutatavad maa-alad toetuskõlblikud üksnes siis, kui kasutatavate sortide tetrahüdrokannabinooli sisaldus ei ületa 0,2 %.
            
         
               (3)
            
            
               Komisjoni rakendusmääruse (EL) nr 809/2014 (4) artikli 45 lõikes 3 on sätestatud, et kui kõikide ühe sordi suhtes tehtud analüüside keskmine tulemus näitab määruse (EÜ) nr 1307/2013 artikli 32 lõikes 6 sätestatust suuremat tetrahüdrokannabinooli sisaldust ka teisel aastal, taotleb liikmesriik asjaomase sordi turustamise keelustamist vastavalt nõukogu direktiivi 2002/53/EÜ artiklile 18.
            
         
               (4)
            
            
               Komisjon sai 28. aprillil 2015 Ühendkuningriigi taotluse, et keelata turustada kanepisorti „Finola”, sest selle tetrahüdrokannabinooli sisaldus ületab lubatud 0,2 % teist aastat järjest.
            
         
               (5)
            
            
               Seega tuleks Ühendkuningriigi taotlus rahuldada.
            
         
               (6)
            
            
               Et komisjon saaks teavitada teisi liikmesriike ning ajakohastada ühtset põllukultuuride sordilehte, tuleks Ühendkuningriigilt nõuda, et ta teavitaks komisjoni, millal ta käesoleva otsusega antud luba kohaldama hakkab.
            
         
               (7)
            
            
               Käesoleva otsusega ettenähtud meetmed on kooskõlas alalise taime-, looma-, toidu- ja söödakomitee arvamusega,
            
         ON VASTU VÕTNUD KÄESOLEVA OTSUSE:
   Artikkel 1
   Ühendkuningriigil lubatakse keelata kanepisordi „Finola” turustamine kogu oma territooriumil vastavalt direktiivi 2002/53/EÜ artiklile 18.
   Artikkel 2
   Ühendkuningriik teatab komisjonile kuupäeva, millal ta artiklis 1 osutatud luba kohaldama hakkab.
   Artikkel 3
   Käesolev otsus on adresseeritud Suurbritannia ja Põhja-Iiri Ühendkuningriigile.
   
      Brüssel, 7. jaanuar 2016
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  EÜT L 193, 20.7.2002, lk 1.
   
      (2)  Viimane täielik väljaanne: ELT C 450, 16.12.2014, lk 1.
   
      (3)  Euroopa Parlamendi ja nõukogu määrus (EL) nr 1307/2013, 17. detsember 2013, millega kehtestatakse ühise põllumajanduspoliitika raames toetuskavade alusel põllumajandustootjatele makstavate otsetoetuste eeskirjad ning tunnistatakse kehtetuks nõukogu määrused (EÜ) nr 637/2008 ja (EÜ) nr 73/2009 (ELT L 347, 20.12.2013, lk 608).
   
      (4)  Komisjoni rakendusmäärus (EL) nr 809/2014, 17. juuli 2014, millega kehtestatakse Euroopa Parlamendi ja nõukogu määruse (EL) nr 1306/2013 rakenduseeskirjad seoses ühtse haldus- ja kontrollisüsteemi, maaelu arengu meetmete ja nõuetele vastavusega (ELT L 227, 31.7.2014, lk 69.)